
To poročilo vsebuje pregled ključnih dejavnosti EU na področju raziskav in inovacij ter spremljanja programa Obzorje Evropa in programa Euratoma za raziskave in usposabljanje v letu 2025.
Pripravljeno je bilo v skladu s členom 190 Pogodbe o delovanju Evropske unije (PDEU) in členom 7 Pogodbe Euratom v povezavi s členom 50 Uredbe (EU) 2021/695 Evropskega parlamenta in Sveta o vzpostavitvi okvirnega programa za raziskave in inovacije Obzorje Evropa in členom 12 Uredbe Sveta (Euratom) 2021/765 o vzpostavitvi Programa za raziskave in usposabljanje Evropske skupnosti za atomsko energijo.

Politično ozadje in napredek na področju politik
Leta 2025 so bile raziskave in inovacije bistvene pri spodbujanju pomembnih pobud EU, saj so imele ključno vlogo pri krepitvi konkurenčnosti. V naslednjem oddelku je obravnavan preobrazbeni učinek tega napredka v različnih sektorjih, s čimer se potrjuje zavezanost EU spodbujanju gospodarstva, ki temelji na inovacijah.
Trajnostna blaginja, enotni trg in konkurenčnost Evrope
Maja se je začela izvajati pobuda Izberi Evropo, katere cilj je, da Evropa postane najprivlačnejša destinacija za raziskovalce. Namen strategije EU za zagonska podjetja in podjetja v razširitveni fazi je, da EU postane vodilno vozlišče za tehnološko usmerjena zagonska podjetja in podjetja v razširitveni fazi. Komisija je sprejela tudi evropsko strategijo za raziskovalno in tehnološko infrastrukturo, da bi spodbudila razvoj vrhunske infrastrukture, ki bo dostopna in prilagojena potrebam industrije. 
Evropski semester 2025 je bil osredotočen na prednostne naloge kompasa za konkurenčnost, vključno z zmanjšanjem vrzeli v inovacijah. V skladu s to prednostno nalogo je 26 držav članic prejelo specifično priporočilo v zvezi z raziskavami in inovacijami.
Komisija je na sektorski ravni na podlagi memoranduma o soglasju in njegovih rezultatov sodelovala z ustreznimi partnerskimi združenji s področja cestnega prometa in baterij, da bi se izvedle dejavnosti na področju raziskav in inovacij iz novega industrijskega akcijskega načrta za evropski avtomobilski sektor. Raziskave in inovacije so prispevale tudi k novemu predlogu akta EU o vesolju, katerega namen je spodbujati inovacije in stabilno poslovno okolje. Poleg tega je Komisija izdala sporočilo, v katerem je predstavila vizijo za evropsko vesoljsko gospodarstvo. Sprejela je vizijo za kmetijstvo in prehrano, ob tem pa poudarila, da se z raziskavami in inovacijami spodbuja privlačen, konkurenčen in pravičen agroživilski sistem. Z akcijskim načrtom za kemijsko industrijo se krepijo konkurenčnost, trajnostnost in odpornost industrije, saj spodbuja inovacije. Komisija je sprejela novo strategijo EU za biogospodarstvo in evropski akt o biotehnologiji, ki zajemata vidike, povezane z zelenimi tehnologijami in konkurenčnostjo na področju prehrane in zdravja. 
Komisija je sprejela tudi strategijo za bioznanosti, katere cilj je, da EU do leta 2030 postane globalno vozlišče za inovacije na področjih zdravja, biotehnologije, prehranskih sistemov in zelene proizvodnje.
Raziskave in inovacije so prispevale tudi k novemu evropskemu Bauhausu, ki podpira projekte za preobrazbo grajenega okolja sosesk.  V sporočilu o novem evropskem Bauhausu in predlogu priporočila Sveta o novem evropskem Bauhausu je prepoznan prispevek projektov novega evropskega Bauhausa k raziskavam in inovacijam. 
Strateška avtonomija, obramba in varnost
Tako kot konkurenčnost sta tudi varnost in odpornost politični zahtevi, saj sta tesno povezani z inovacijami. Komisija je leta 2025 predstavila strategije politik, v katerih so kot ključni vidiki opredeljene raziskave, inovacije in tehnologija z dvojno rabo. Med njimi so:
· evropska strategija za unijo pripravljenosti,
· ProtectEU – evropska strategija notranje varnosti, 
· bela knjiga o prihodnosti evropske obrambe Readiness 2030 (Pripravljenost 2030) in načrt za obrambno pripravljenost do leta 2030,
· načrt EU za preoblikovanje obrambne industrije. 
V teh strategijah je poudarjen pomen izkoriščanja širšega evropskega civilnega raziskovalnega in globokotehnološkega inovacijskega ekosistema za obrambno pripravljenost.
Z manjšim zbirnim svežnjem za obrambo sta sozakonodajalca dosegla začasni dogovor o razširitvi področja uporabe platforme za strateške tehnologije za Evropo (STEP), tako da zajema obrambne tehnologije, ter o tem, da se s programom Pospeševalec Evropskega sveta za inovacije podprejo inovacije z dvojno rabo in inovacije na področju obrambe. Z vmesnim pregledom kohezijske politike leta 2025 se je okrepila podpora naložbam v okviru STEP ter so se ustvarile nove priložnosti za vključitev novih prednostnih nalog na področju raziskav in inovacij v kohezijske programe. 
Zeleni prehod
Komisija je pospešila zeleni prehod EU z usklajenimi industrijskimi, okoljskimi in raziskovalnimi pobudami, da bi razogljičenje preoblikovala v gonilo konkurenčnosti. Februarja je začela izvajati dogovor o čisti industriji, v katerem so določeni ukrepi za energijsko intenzivne panoge, čiste tehnologije in krožnost. Hkrati je bil reformiran Raziskovalni sklad za premog in jeklo, da bi se poenostavile in pospešile naložbe v raziskave in inovacije, ki podpirajo razogljičenje v premogovništvu in jeklarstvu.
Biotska raznovrstnost, voda, oceani in onesnaževanje so bili obravnavani z integriranimi pristopi, ki temeljijo na inovacijah. Eden od primerov na področju biotske raznovrstnosti je bila nova pravna ureditev monitoringa tal, s katero se podpira cilj zdravih tal do leta 2050. Evropska strategija za odpornost v zvezi z vodo spodbuja vodno varnost z obnovo vodnega kroga, gospodarstvom, ki pametno ravna z vodo, ter dostopom do čiste in cenovno dostopne vode za vse. Z evropskim paktom za oceane se daje prednost raziskavam oceanov, spretnostim in inovacijam. 
Podnebna in energetska politika sta se še naprej močno opirali na znanost in inovacije. Nove pobude v letu 2025 so vključevale objavo strateškega načrta za raziskave in inovacije na področju zdravja in podnebnih sprememb. Na področju energetike se je z akcijskim načrtom za cenovno dostopno energijo, poročilom o napredku na področju konkurenčnosti tehnologij za čisto energijo za leto 2025, sporočilom o inovativnih tehnologijah za energijo iz obnovljivih virov in svežnjem za evropska omrežja dodatno okrepila vloga inovacij pri pospeševanju stroškovno učinkovitega uvajanja čiste energije.
Umetna inteligenca in digitalni prehod
Komisija je oktobra sprejela strategijo za uporabo umetne inteligence v znanosti. Eden od vodilnih projektov je vzpostavitev virtualnega inštituta RAISE (vir za znanost o umetni inteligenci v Evropi), ki bo združeval in usklajeval evropske nadarjene znanstvenike in znanstveno odličnost, računalniško zmogljivost, znanstvene podatke in financiranje raziskav. 
Delo na področju raziskav in inovacij so usmerjale tudi naslednje novosti na področju digitalne tehnologije. 
· Na področju umetne inteligence je Komisija pri prehodu od regulacije k izvajanju sprejela akcijski načrt za celino umetne inteligence in strategijo za uporabo umetne inteligence. Po napovedi pobude InvestAI je EU razširila mrežo tovarn umetne inteligence ter tako okrepila svojo ambicijo, da postane „celina umetne inteligence“, ki bo utirala pot prihodnjim gigatovarnam umetne inteligence. 
· Na področju kvantne tehnologije je Komisija uvedla strategijo za kvantno Evropo, katere cilj je, da Evropa do leta 2030 postane vodilna v svetu na tem področju. 
· Razširjen je bil oblak za kulturno dediščino, ki zdaj vključuje 187 partnerskih organizacij iz vseh držav članic in pridruženih držav programa Obzorje Evropa.
· Predsednica von der Leyen je junija na konferenci Združenih narodov o oceanih predstavila prototip evropskega digitalnega dvojčka oceana.
· Sprejeta je bila mednarodna digitalna strategija, katere cilj je v sodelovanju s partnerji in zavezniki okrepiti tehnološko konkurenčnost EU in inovacijsko zmogljivost.
Partnerstvo z državami članicami
Kar zadeva ukrepe na področju raziskav in inovacij v okviru mehanizma za okrevanje in odpornost (RRF), je bilo na tem področju doseženih 351 mejnikov in ciljev. Glede na študijo o raziskavah in inovacijah v okviru RRF se je model mehanizma za okrevanje in odpornost izkazal kot učinkovit pri spodbujanju naložb v raziskave in inovacije ter preobrazbenih reform po vsej EU. Kar zadeva sinergije s kohezijsko politiko, se na Malti in v Litvi izvajajo prerazporeditve proračunskih sredstev iz Evropskega sklada za regionalni razvoj v program Obzorje Evropa.  
Dvostranske razprave med Komisijo in državami članicami so se med letom poglobile z okrepljenim dialogom z Dansko, Bolgarijo, Portugalsko, Finsko in Španijo. Poleg tega je instrument za podporo politikam državam članicam in pridruženim državam še naprej zagotavljal pomoč pri reformi svojih sistemov raziskav in inovacij. Specifične dejavnosti za Bolgarijo, Češko, Finsko in Ukrajino so se zaključile. Izvedene so bile dejavnosti vzajemnega učenja o raziskovalnih poklicih, nacionalnih politikah za umetno inteligenco v znanosti, premoščanju vrzeli med znanostjo in politiko ter vključevanju javnosti v raziskave in inovacije, pri čemer je sodelovalo veliko držav. Poleg tega je bilo objavljeno triletno poročilo She Figures (Podatki o ženskah) za podporo državam članicam in deležnikom pri izboljšanju enakosti spolov v evropskem raziskovalnem prostoru.
Evropska komisija in OECD sta uvedla nov kompas za znanstveno, tehnološko in inovacijsko politiko, ki na eni platformi združuje podatke o pobudah in trendih politik na področju raziskav in inovacij. 
Globalna Evropa 
Evropska unija je še naprej podpirala okrevanje Ukrajine, in sicer je skupaj z Ukrajino, Italijo in Unescom vzpostavila mednarodno koalicijo za raziskave, znanost in inovacije v Ukrajini.
Okrepila so se tudi partnerstva z Afriko in Sredozemljem, zlasti s pogajanji za sporazum med EU in Nigerijo o znanosti in tehnologiji ter podaljšanjem sporazumov PRIMA z Jordanijo, Libanonom in Marokom. Poglobilo se je strateško sodelovanje s ključnimi svetovnimi partnerji, tudi prek Sveta za trgovino in tehnologijo med EU in Indijo. Sodelovanje z Latinsko Ameriko in Karibi je dobilo zagon s prvim ministrskim srečanjem EU in CELAC o raziskavah in inovacijah.
Čeprav se je leto začelo z uspešnim podaljšanjem sporazuma o znanosti in tehnologiji med EU in ZDA, so poznejše spremembe v politiki ZDA vplivale na ključna področja, kot so podnebni ukrepi. V takih razmerah je EU ohranila odprt dialog in okrepila večstranske pobude, zlasti na področju podnebja in opazovanja oceanov. 
Taka zavezanost multilateralizmu se je odražala v sprejetju svežnja G20 v Tshwaneju, ki spodbuja odprte inovacije, ter v okrepljeni vlogi EU v svetovni znanstveni diplomaciji. Komisija je poleg tega sopredsedovala svetovnemu forumu Skupine za opazovanje Zemlje 2025 ter predsedovala Vseatlantskemu zavezništvu za raziskovanje oceanov in inovacije. Septembra je organizirala forum zavezništva, na katerem sta bila vzpostavljena čezatlantska mreža demonstracijskih lokacij za obalno odpornost in modri medgeneracijski program. V okviru pobude Misija: inovativnost je EU pospešila prehod na čisto energijo ter opredelila 101 projekt vodikovih dolin v 38 državah.
Program Obzorje Evropa ima ključno vlogo pri podpori prednostnih področij strategije Global Gateway.
Nejedrski neposredni ukrepi, ki jih izvaja Skupno raziskovalno središče Komisije
Skupno raziskovalno središče je pripravilo 824 recenziranih objav ter 917 prispevkov o znanosti za politiko in tehničnih prispevkov. Med najpomembnejšimi so:
· poročilo o obetih glede generativne umetne inteligence, ki vsebuje v prihodnost usmerjeno analizo njenega preobrazbenega potenciala v EU, vključno s socialno-ekonomskim učinkom na zdravstveno varstvo, izobraževanje, zaposlovanje in druga področja, 
· vzpostavitev novega laboratorija Skupnega raziskovalnega središča za varnost meja, tj. mreže laboratorijev, ki tesno sodeluje z organi EU za preprečevanje in pregon,
· nova izdaja atlasa migracij, ki vsebuje usklajen pregled svetovnih migracij, 
· poročilo o znanosti za politiko glede izkoriščanja potenciala prehoda na krožno gospodarstvo v energijsko intenzivnih panogah,
· vzpostavitev vozlišča za prometno revščino, ki omogoča ukrepanje in spremljanje napredka pri vzpostavljanju bolj vključujočih prometnih sistemov EU,
· dva nova atlasa o finih delcih (PM2,5), ki prvič zajemata tudi mesta v državah širitve.

Izvajanje in spremljanje programa Obzorje Evropa in programa Euratoma
Program Obzorje Evropa v letu 2025 – glavne točke in novosti
V letu 2025 so se zgodili pomembni premiki v razvoju programov za zadnja tri leta programa Obzorje Evropa za obdobje 2021–2027. Maja je bil sprejet osrednji delovni program za leto 2025, decembra pa osrednji delovni program za obdobje 2026–2027. V obeh je bil velik poudarek na poenostavitvi, v drugem od njiju pa je bila uvedena tudi uporaba horizontalnih razpisov na strateških področjih.
Pridružitev tretjih držav programu Obzorje Evropa 
Število pridruženih držav se je povečalo na 22. Med letom je bilo podpisanih več sporazumov o pridružitvi: Švica in Egipt sta se programu Obzorje Evropa pridružila v celoti, Republika Koreja pa le stebru II. Skupni operativni prispevek pridruženih držav je leta 2025 znašal 3,3 milijarde EUR, pri čemer je bilo od začetka tega okvirnega programa več kot 15 500 udeležb.  
Poenostavitev programa Obzorje Evropa
Leto 2025 je pomenilo prelomnico pri poenostavitvi sistema podpore za raziskave in inovacije v EU. 
S programom Obzorje Evropa so bile uvedene naslednje praktične reforme, s katerimi so se poenostavili upravni postopki in pospešili rezultati na področju inovacij.
· Postopoma je bilo uvedeno pavšalno financiranje, s čimer se je zmanjšala potreba po poročanju o dejanskih stroških ter olajšalo sodelovanje, zlasti za mala in srednja podjetja ter novince. Glavna cilja sta zmanjšati upravno zapletenost za upravičence in število finančnih napak. 
· V delovnih programih je bilo predvidenih manj tem s krajšimi opisi in krajše besedilo delovnega programa. Uvedenih je bilo tudi več odprtih tem, pri čemer se je ohranila strateška usmeritev.
· Zahteve glede predlogov so bile racionalizirane tako, da se je zahtevalo manj vnaprejšnjih informacij o različnih vidikih politik, zato je bil obrazec za predloge krajši.
· Pri 29 temah se je uporabljalo dvostopenjsko ocenjevanje, kar je vložnikom omogočalo, da so najprej predložili krajše predloge, celovite predloge pa pripravili le, če so bili povabljeni k sodelovanju na drugi stopnji. Številni od teh kratkih predlogov se ocenjujejo slepo, da bi se preprečilo morebitno tveganje pristranskosti.
· Z omogočanjem javnega dostopa do besedil osnutkov delovnih programov se je povečala preglednost. 
Dialogi o izvajanju in pregledi dejanskega stanja so zagonskim podjetjem, raziskovalcem in inovatorjem omogočili pridobitev neposrednih povratnih informacij o ozkih grlih pri oddaji predlogov, ocenjevanju in upravljanju nepovratnih sredstev, kar je pomagalo opredeliti prednostne naloge za nadaljnjo poenostavitev.
Z izboljšanimi digitalnimi orodji se je poenostavilo izvajanje. S postopkom, ki je temeljil na anketi, v kateri je sodelovalo 30 000 vložnikov in upravičencev, sta se dodatno izboljšali prijaznost do uporabnikov in funkcionalnost portala EU za financiranje in razpise, uvedena pa je bila tudi nova mobilna aplikacija za dostop do financiranja „EU funding & me“.
Podatki o spremljanju programa Obzorje Evropa
Možnosti financiranja
Vir: podatki iz sistema Komisije za notranje spremljanje z dne 6. januarja 2026.
V okviru delovnih programov za obdobje 2021–2025 je bilo objavljenih 787 razpisov za zbiranje predlogov, ki so zajemali skupno 3 061 raziskovalnih tem s proračunom v višini 67,9 milijarde EUR. 
Predlogi projektov in stopnje uspešnosti
Vir: podatki iz sistema Komisije za notranje spremljanje z dne 5. januarja 2026.
Zanimanje za program je bilo še naprej veliko, saj je bilo v obdobju 2021–2025 predloženih 148 884 upravičenih predlogov[footnoteRef:2]. Njihova splošna kakovost je ostala stabilna, saj je več kot polovica upravičenih predlogov (57 %) dosegla najnižji ocenjevalni prag.  [2:  Število upravičenih predlogov, predloženih samo v okviru razpisov, ki so zaključeni in v celoti ocenjeni.] 

Do januarja 2026 je bilo za financiranje izbranih 21 329 predlogov s skupnim ocenjenim prispevkom v višini 57,4 milijarde EUR. Stopnja uspešnosti predlogov se je v primerjavi z januarjem 2025 s 15,3 % zmanjšala na 14 %, vendar je na splošno ostala višja kot v okviru programa Obzorje 2020 (11,9 %). 
Približno 70 % predlogov, ki so presegli prag za financiranje, ni bilo financiranih. Za financiranje vseh takih predlogov, predloženih v obdobju 2021–2025, bi bila po ocenah potrebna dodatna sredstva v višini 118,5 milijarde EUR.
Financirani projekti
Do konca leta 2025 je bilo na podlagi 19 456 sporazumov o nepovratnih sredstvih dodeljenih 52,8 milijarde EUR. Povprečna višina nepovratnih sredstev je ostala stabilna in je znašala 2,7 milijona EUR, kar je več kot v okviru programa Obzorje 2020 (2,3 milijona EUR[footnoteRef:3]), pri čemer je bilo povprečno šest udeležencev na projekt.  [3:  Instrument za mala in srednja podjetja ni vključen.] 

Evropski svet za inovacije (EIC) vključuje tudi instrument za kapitalske naložbe, tj. sklad Evropskega sveta za inovacije, namenjen najbolj inovativnim zagonskim podjetjem in podjetjem v razširitveni fazi. Poleg podatkov iz spodnje preglednice je sklad Evropskega sveta za inovacije za upravičence programa Obzorje Evropa odobril več kot 2,3 milijarde EUR kapitalskih naložb, od tega je bilo doslej izplačanih 931,9 milijona EUR[footnoteRef:4]. [4:  Več informacij o podjetjih, podprtih iz sklada Evropskega sveta za inovacije, je na voljo v poročilu o učinkih za leto 2025 Evropskega sveta za inovacije.] 

	Programski del
	Upravičeni predlogi
	Sprejeti predlogi
	Stopnja uspešnosti predlogov (% upravičenih)
	Delež visokokakovostnih predlogov (% upravičenih)

	Podpisani sporazumi o nepovratnih sredstvih
	Prispevek EU pri podpisanih sporazumih o nepovratnih sredstvih (v milijonih EUR)
	Povprečna vrednost nepovratnih sredstev (v milijonih EUR) 

	Steber I – Odlična znanost

	Evropski raziskovalni svet (ERC)
	41 431
	5 781
	14 %
	27 %
	5 651
	10 199
	1,8

	Ukrepi Marie Skłodowske-Curie
	56 730
	8 152
	14 %
	82 %
	6 692
	3 893
	0,6

	Raziskovalne infrastrukture
	402
	170
	42 %
	86 %
	179
	1 230
	6,9

	Steber II – Globalni izzivi in evropska industrijska konkurenčnost

	Sklop 1 – Zdravje
	2 753
	640
	23 %
	55 %
	657
	5 269
	8

	Sklop 2 – Kultura, ustvarjalnost in vključujoča družba
	2 460
	339
	14 %
	59 %
	350
	1 178
	3,4

	Sklop 3 – Civilna varnost za družbo
	1 533
	183
	12 %
	64 %
	194
	820
	4,2

	Sklop 4 – Digitalizacija, industrija in vesolje
	6 947
	1 287
	19 %
	74 %
	1 169
	8 426
	7,2

	Sklop 5 – Podnebje, energija in mobilnost (vključno z instrumentom NEB)
	7 093
	1 264
	18 %
	61 %
	1 311
	9 135
	7

	Sklop 6 – Hrana, biogospodarstvo, naravni viri, kmetijstvo in okolje
	4 114
	845
	21 %
	71 %
	839
	4 938
	5,9

	Steber III – Inovativna Evropa

	Evropski svet za inovacije
	20 340
	1 417
	7 %
	33 %
	1 330
	3 532
	2,7

	Evropski inovacijski ekosistemi
	1 502
	275
	18 %
	58 %
	282
	304
	1,1

	Evropski inštitut za inovacije in tehnologijo (EIT)[footnoteRef:5] [5:  Navedeni podatek se nanaša samo na nepovratna sredstva za vzpostavitev skupnosti znanja in inovacij Evropskega inštituta za inovacije in tehnologijo, ki so odgovorne za izvajanje dejavnosti.] 

	40
	36
	90 %
	100 %
	35
	2 115
	60,4

	Širitev udeležbe in krepitev evropskega raziskovalnega prostora

	Širitev udeležbe in širjenje odličnosti
	3 165
	831
	26 %
	77 %
	657
	1 487
	2,3

	Reformiranje in krepitev evropskega sistema za raziskave in inovacije
	374
	109
	29 %
	69 %
	110
	236
	2,1

	Skupaj za program Obzorje Evropa

	148 884
	21 329
	14 %
	57 %
	19 456
	52 760
	2,7


Preglednica1: Predlogi in podpisani sporazumi o nepovratnih sredstvih po programskih delih v obdobju 2021–2025 (vir: podatki o predlogih in projektih podatkovnega portala programa Obzorje z dne 5. januarja 2026).
Obravnavanje prednostnih nalog politike EU
Vir: izjava o uspešnosti programa Obzorje Evropa.
Raziskave in inovacije imajo osrednjo vlogo pri pospeševanju zelenega prehoda. Trenutno je program Obzorje Evropa na dobri poti, da doseže 35-odstotni cilj porabe, dodeljene za obravnavanje podnebnih sprememb, za dosego cilja 10-odstotne porabe za biotsko raznovrstnost v obdobju 2026–2027 pa bodo potrebna dodatna prizadevanja.
Leta 2025 je bilo po ocenah 58,7 milijona EUR dodeljenih projektom, katerih glavni cilj je izboljšati enakost spolov, 1 848 milijonov EUR pa projektom, ki bodo prispevali k enakosti spolov. 
Vložniki in upravičenci
Vir: podatki iz sistema Komisije za notranje spremljanje z dne 5. januarja 2026.
Projekti, podpisani v prvih petih letih programa, vključujejo 31 006 različnih udeležencev iz 175 različnih držav, pri čemer je udeležba malih in srednjih podjetij 35-odstotna[footnoteRef:6]. Vsak udeleženec v povprečju sodeluje pri 3,9 projekta. [6:  Od vseh posameznih udeležencev.] 

Novi udeleženci v programu (novinci) predstavljajo 55 % vseh udeležencev, medtem ko je pred letom dni ta delež znašal 54 %. Stopnja udeležbe novincev (tj. povprečno število projektov, ki se jim pridruži vsak udeleženec) je nižja kot stopnja udeležbe tistih, ki niso novinci (1,2 v primerjavi s 5). Novinci večinoma prihajajo iz zasebnega sektorja – pretežno so to mala in srednja podjetja – in so do zdaj prejeli 16,7 % vseh sredstev programa Obzorje Evropa. 
Največji so deleži udeležencev iz visokošolskih zavodov (35 %), ki prejemajo najvišji finančni prispevek (19 milijard EUR). Subjekti zasebnega sektorja predstavljajo 30 % udeležb in prejmejo 13,5 milijarde EUR, raziskovalne organizacije pa 22 % udeležb in prejmejo 14 milijard EUR. 
Udeleženci iz držav članic predstavljajo 80 % vseh upravičenih vlog, 19 % pa jih je iz držav s potencialom za izboljšanje raziskovalne odličnosti. Državam članicam je bilo skupaj dodeljenih 47,3 milijarde EUR ali 89,6 % sredstev. Državam članicam s potencialom za izboljšanje raziskovalne odličnosti[footnoteRef:7] je bilo dodeljenih 13,1 % sredstev, kar je večji delež kot za iste države v okviru programa Obzorje 2020.  [7:  Samo države članice (Bolgarija, Češka, Estonija, Grčija, Hrvaška, Ciper, Latvija, Litva, Madžarska, Malta, Poljska, Portugalska, Romunija, Slovenija in Slovaška).] 

Metoda poročanja za pridružene države programa Obzorje Evropa je bila v spodnji preglednici prilagojena tako, da prikazuje datum začetka veljavnosti pridružitvenega sporazuma programa Obzorje Evropa. 
	Skupina držav
	Vloge v sklopu upravičenih predlogov
	% skupnega števila vlog
	Stopnja uspešnosti vlog
	Udeležba pri podpisanih sporazumih o nepovratnih sredstvih
	% vseh udeležb
	Prispevek EU pri podpisanih sporazumih o nepovratnih sredstvih (v milijonih EUR)
	% skupnega prispevka EU pri podpisanih sporazumih o nepovratnih sredstvih


	Države članice
	518 481
	80 % 
	18 %
	99 895
	83 %
	47 292
	89 %

	  Države, ki ne potrebujejo izboljšanja raziskovalne odličnosti
	395 074
	61 % 
	19 % 
	79 093
	66 %
	40 371
	76 %

	  Države s potencialom za izboljšanje raziskovalne odličnosti
	123 407
	19 % 
	16 %
	20 802
	17 %
	6 921
	13 %

	Pridružena država (brez Švice)
	61 637
	10 % 
	15 %
	8 613
	7 %
	4 470
	8,5 %

	Švica – pridružena država
	2 690
	0,4 %
	14 %
	75
	0,1 %
	92
	0,2 %

	Švica – nepridružena tretja država
	12 101
	2 %
	21 %
	2 827
	2 %
	126
	0,2 %

	Tretje države
	49 748
	8 % 
	20 %
	9 062
	7 %
	780
	1 %

	SKUPAJ
	644 657
	–
	–
	120 472
	–
	52 761
	–


Preglednica2: Država izvora vložnikov in upravičencev 
Ključne poti do učinka
Vir: podatki podatkovnega portala o ključnih poteh do učinka z dne 5. januarja 2026.
V programu Obzorje Evropa so bile uvedene ključne poti do učinka, da bi se učinek programa spremljal s kratko- in srednjeročnimi ter dolgoročnejšimi kazalniki. 
Podatki večinoma temeljijo na sistemu rednega poročanja v okviru projekta. Do te analize je bilo zaključenih 2 664 projektov (14 %), pri 40 % projektov pa je bilo zaključeno vsaj eno redno poročanje. Ker je treba za večino srednjeročnih in dolgoročnejših kazalnikov zaključiti precejšnje število projektov, da bi bilo mogoče pridobiti pomembne rezultate, je v tem oddelku poudarek samo na kratkoročnih kazalnikih.
Znanstveni učinek
· V okviru projektov programa Obzorje Evropa se je do zdaj poročalo o 18 478 recenziranih objavah (ključna pot do učinka 1).
· V programu Obzorje Evropa sodeluje 126 407 raziskovalcev na začetku poklicne poti (ključna pot do učinka 2), od katerih je 44 % žensk. 
· Upravičenci so 80,8 % rezultatov raziskav, ustvarjenih v okviru programa (objave, nabori podatkov, programska oprema), dali na voljo v odprtem dostopu (ključna pot do učinka 3).
Družbeni učinek
· Več kot 99 % vseh rezultatov programa Obzorje Evropa je označenih kot pomembnih za eno od prednostnih nalog politike EU, in sicer za prednostne naloge Komisije za obdobje 2019–2024, cilje trajnostnega razvoja ali cilje prilagajanja podnebnim spremembam/blažitve podnebnih sprememb (ključna pot do učinka 4)[footnoteRef:8].  [8:  Pri izračunu nista upoštevana Skupno raziskovalno središče in Evropski inštitut za inovacije in tehnologijo. ] 

· V okviru projektov misij EU je bilo do zdaj ustvarjenih 206 recenziranih objav in 284 inovativnih rezultatov (ključna pot do učinka 5). 
· 41 % projektov ima strukturirane mehanizme za vključevanje javnosti ali končnih uporabnikov v soustvarjanje vsebin raziskav in inovacij (ključna pot do učinka 6).
Gospodarski/tehnološki učinek 
· V okviru projektov so poročali o 7 645 inovativnih rezultatih (proizvodih, postopkih, metodah itd.). Upravičenci so poleg tega že prijavili 283 nezaupnih rezultatov s področja pravic intelektualne lastnine, od tega 94 patentnih prijav, pričakuje pa se, da se bo to število še povečalo, ko za večino prijav ne bo več veljala zaupnost (ključna pot do učinka 7).
· S financiranimi projekti se podpira najmanj 95 798 delovnih mest (zaposleni v ekvivalentu polnega delovnega časa) pri udeleženih pravnih subjektih (ključna pot do učinka 8). 
· Poleg začetne naložbe EU so udeleženci v projektih izvedli neposredna sovlaganja v vrednosti najmanj 12,9 milijarde EUR (ključna pot do učinka 9). 
Poudarek na evropskih partnerstvih
Vir: podatki o projektih podatkovnega portala programa Obzorje z dne 5. januarja 2026.
Do konca leta 2025 je bilo dejavnih 54 evropskih partnerstev, pri čemer naj bi bili dve podpisani januarja 2026, še štiri pa pozneje. V vseh partnerstvih je bilo skupaj podpisanih 1 345 sporazumov o nepovratnih sredstvih, ki vključujejo 9 568 posameznih udeležencev in prispevek EU v višini 12,5 milijarde EUR. 
Od leta 2021 je deset aktivnih skupnih podjetij[footnoteRef:9] podpisalo 701 sporazum o nepovratnih sredstvih v skupni vrednosti 6,7 milijarde EUR, v te sporazume pa je bilo vključenih 5 350 posameznih udeležencev. Poleg tega je bilo s 4,3 milijarde EUR iz programa Obzorje Evropa podprtih 11 skupaj načrtovanih partnerstev, pri čemer je bilo podpisanih 635 sporazumov o nepovratnih sredstvih, ki so bila namenjena 4 944 različnim organizacijam. Kar zadeva sofinancirana partnerstva, je bilo podpisanih 18 sporazumov o nepovratnih sredstvih v skupni vrednosti 1,5 milijarde EUR, vanje pa je bilo vključenih 754 posameznih udeležencev.  [9:  Institucionalizirana partnerstva na podlagi člena 187 PDEU.] 

Poudarek na misijah EU
Vir: podatki o predlogih in projektih podatkovnega portala programa Obzorje z dne 5. januarja 2026.
V delovnem programu za leto 2025 je bilo objavljenih devet razpisov za misije. Med letoma 2021 in 2025 je nanje prispelo 1 515 upravičenih predlogov. Podpisanih je bilo 321 sporazumov o nepovratnih sredstvih v skupni vrednosti 2,48 milijarde EUR, vanje pa je bilo vključenih 3 845 upravičencev.
Poglobljena analiza: poročila o spremljanju programa Obzorje Evropa in druge študije
Leta 2025 je bilo objavljenih več tematskih poročil o izvajanju in uspešnosti programa Obzorje Evropa:
· poročilo o spremljanju programa, v katerem je predstavljen pregled enakosti spolov v programih EU za raziskave in inovacije,
· poročilo o spremljanju programa, v katerem je predstavljen prispevek programa Obzorje Evropa k petim misijam EU,
· študija, v kateri so količinsko opredeljene koristi programa Obzorje Evropa za okolje, zlasti z vidika prihrankov energije ali virov,
· študija z oceno makroekonomskega učinka programa Obzorje Evropa na BDP in zaposlenost,
· poročilo o spremljanju programa z vidika uporabe ravni tehnološke pripravljenosti v okviru programa Obzorje Evropa,
· pregledna študija o 20 letih raziskav na področju (civilne) varnosti, financiranih s sredstvi EU.
Vmesna ocena programa Obzorje Evropa
Komisija je aprila objavila vmesno oceno programa Obzorje Evropa. Poleg tega je bilo Evropskemu parlamentu in Svetu poslano sporočilo, v katerem so predstavljene izkušnje in predlogi za prihodnje ukrepanje. Ključne ugotovitve kažejo, da ima program Obzorje Evropa velik učinek, ki se kaže v oprijemljivih inovacijah in njegovi znanstveni odličnosti. Program povečuje učinek inovacij, saj vsak euro, vložen prek sklada Evropskega sveta za inovacije, pritegne več kot tri eure zasebnih naložb. Tudi udeležba držav članic s potencialom za izboljšanje raziskovalne odličnosti se je povečala, in sicer s 47 % v okviru programa Obzorje 2020 na 58 %.
Ocena učinka in predlog za prihodnji program Obzorje Evropa ter Evropski sklad za konkurenčnost
Komisija je objavila tudi oceno učinka za prihodnji program Obzorje Evropa (2028–2034) in novi Evropski sklad za konkurenčnost. Nato je sprejela predloga za oba povezana programa, s katerima se bo podprla celotna pot inovacij iz laboratorija na trg. O teh predlogih, ki ju je Komisija sprejela julija, potekajo pogajanja med sozakonodajalcema. 
Razširjanje in izkoriščanje rezultatov
Komisija je še naprej upravljala in razvijala platformo za rezultate programa Obzorje ter storitev za spodbujanje rezultatov programa Obzorje, da bi upravičencem programa Obzorje Evropa pomagala pri razširjanju in izkoriščanju njihovih rezultatov. Platforma za rezultate programa Obzorje, na kateri je objavljenih 569 novih rezultatov, je z namenskim financiranjem in možnostmi za udeležbo na dogodkih za vlagatelje dejavno podprla 25 podjetij na njihovi poti vstopa na trg. 1 602 upravičencema je bilo zagotovljenih 764 storitev za spodbujanje izkoriščanja rezultatov programa Obzorje, od razširjanja do podpore pri vstopu na trg. 
Komisija je pripravila več publikacij Službe Skupnosti za informacije o raziskavah in razvoju (CORDIS), med drugim 20 tematskih svežnjev, 10 videov s poročili o rezultatih in 10 podkastov CORDIScovery. 
Izvajanje in spremljanje programa Euratoma
Svet je na podlagi predloga Komisije sprejel podaljšanje programa Euratoma za raziskave in usposabljanje za obdobje 2026–2027, ki temelji na vmesni oceni programa za obdobje 2021–2025.
Skupni proračun programa za obdobje 2021–2025 znaša 1,38 milijarde EUR. Izvaja se z neposrednimi in posrednimi ukrepi, ki predstavljajo 38,5 % oziroma 61,5 % proračuna. V okviru sklopa posrednih ukrepov je bilo do konca leta 2025 podpisanih 61 sporazumov o nepovratnih sredstvih za projekte, vključno s štirimi sofinanciranimi partnerstvi. Sodelovalo je 578 posameznih udeležencev, pri čemer so prispevki Euratoma znašali 816 milijonov EUR.
Komisija je septembra predstavila svoj predlog za naslednji program Euratoma za raziskave in usposabljanje (2028–2032). 
a) Jedrski neposredni ukrepi, ki jih izvaja Skupno raziskovalno središče
Skupno raziskovalno središče je leta 2025 pripravilo 102 recenzirana članka o temah s področja jedrskih raziskav, 90 tehničnih poročil, tri referenčna gradiva, tri validirane metode, vnesene v mednarodne knjižnice jedrskih podatkov, štiri tehnične sisteme za okrepitev jedrskih zaščitnih ukrepov in en prispevek k mednarodnim standardom.
Skupno raziskovalno središče je prispevalo k strateškemu akcijskemu načrtu za male modularne reaktorje, ki ga je podprlo evropsko industrijsko zavezništvo za male modularne reaktorje, katerega cilj je do leta 2030 olajšati njihov varen razvoj in uvajanje.
b) Posredni ukrepi programa Euratoma za raziskave in usposabljanje 
Komisija je začela pobude za odpravo pomanjkanja specializiranih znanj in spretnosti na jedrskem področju, zlasti na področju jedrske varnosti, inovativnih tehnologij in varstva pred sevanjem. Projekt Skills4Nuclear podpira razvoj kvalificirane delovne sile za obstoječe in nove jedrske tehnologije. Hkrati je sofinancirano partnerstvo PIANOFORTE s 108 partnerji iz 26 držav objavilo tretji mednarodni odprti razpisni postopek, v okviru katerega je bilo izbranih šest novih projektov. Evropske zmogljivosti je dodatno okrepilo sofinancirano partnerstvo EURAD 2 z uvedbo svojega programa mobilnosti.

Obeti za leto 2026
Komisija namerava leta 2026 okrepiti evropski ekosistem raziskav in inovacij, in sicer z evropskim aktom o inovacijah in aktom o evropskem raziskovalnem prostoru. Akta bosta pospešila uvajanje inovacij na trg, uskladila prednostne naloge EU z nacionalnimi prednostnimi nalogami ter pomagala doseči naložbeni cilj na področju raziskav in inovacij v višini 3 % BDP po vsej Evropi. Te pobude bodo olajšale prenos inovativnih zamisli na trg v vseh sektorjih, zmanjšale razdrobljenost ter okrepile prosti pretok raziskovalcev, znanja in tehnologije.
Leta 2026 bo vzpostavljen sklad Scaleup Europe v vrednosti več milijard eurov za podporo evropskim najobetavnejšim podjetjem na področju strateških tehnologij, sprejet pa bo tudi akt o naprednih materialih, katerega cilj je pospešiti inovacije in povečati obseg naprednih materialov. Nove raziskovalne in inovativne pobude bodo uvedene tudi na drugih področjih, med drugim na področjih umetne inteligence, baterij, dostopa do podatkov, zdravja, podnebja, kmetijstva, razvoja podeželja, biotske raznovrstnosti, oceanov in odpornosti v zvezi z vodo.

